CELEX: 62014TN0841
Language: sk
Date: 2014-12-30 00:00:00
Title: Vec T-841/14: Žaloba podaná 30. decembra 2014 – Španielsko/Komisia

2.3.2015   
            
            
               SK
            
            
               Úradný vestník Európskej únie
            
            
               C 73/43
            
         
      Žaloba podaná 30. decembra 2014 – Španielsko/Komisia
      (Vec T-841/14)
      (2015/C 073/55)
      Jazyk konania: španielčina
      
         Účastníci konania
      
      
         Žalobca: Španielske kráľovstvo (v zastúpení: A. Gavela Llopis, abogado del Estado)
      
         Žalovaná: Európska komisia
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil výpočet úrokov uskutočnený útvarmi Komisie v liste z 21. októbra 2014,
               
            
                  —
               
               
                  subsidiárne, určil, že zvýšenie stanovené v článku 11 ods. 1 a 2 sa neuplatní,
               
            
                  —
               
               
                  subsidiárne k prvému návrhu a bez ohľadu na to, či bude vyššie uvedenému návrhu vyhovené, určil, že úroky z omeškania začínajú rásť od 20. januára 2004, teda nasledujúci pracovný deň druhého mesiaca po dni, kedy mohol byť 27. novembra 2003 zistený dlh zodpovedajúci všetkým tranzitom, ktoré sú predmetom tohto konania alebo v prípade, že tomu tak nebude, urobil tak aspoň v súvislosti s úrokmi z colného dlhu zodpovedajúceho trom posledným trom tranzitom a
               
            
                  —
               
               
                  zaviazal žalovanú na náhradu trov konania.
               
            
         Dôvody a hlavné tvrdenia
      
      Predmetná žaloba smeruje proti rozhodnutiu obsiahnutom v liste Comisión Ares (2014) 3486706 (BUDG/B/02/MTC/IB) z 21. októbra 2014, ktorým bol uplatnený článok 11 nariadenia Rady (ES, Euratom) č. 1150/2000 z 22. mája 2000, ktorým sa vykonáva rozhodnutie 94/728/ES, Euratom o systéme vlastných zdrojov spoločenstiev.
      Táto žaloba sa opiera o šetrenie vykonané holandskými orgánmi v súvislosti s 26 tranzitmi expedovanými z ich colného úradu v čase od apríla do novembra 1994 s tým, že bol deklarovaný vývoz z colného územia Spoločenstva cez španielsky colný orgán v Algeciras. Uvedené orgány došli k záveru, že dotknutý tovar unikol colnému dohľadu, keďže územie Únie neopustil. Neskôr holandské orgány vypracovali novú správu týkajúcu sa 8 tranzitných vyhlásení, pri ktorých vyjadrili pochybnosti o pravosti pečiatky a podpisov na dokumentoch.
      Na podporu svojej žaloby žalobca uvádza tri žalobné dôvody.
      
                  1.
               
               
                  Prvý žalobný dôvod je založený na porušení článku 11 nariadenia č. 1150/2000 v spojení s článkom 9 ods. 1, článkom 10 ods. 1 druhým pododsekom, článkom 6 ods. 3 a s jeho článkom 2, ktoré spočíva v tom, že Komisia ich uplatnila na skutkový stav, ktorý v nich nie je upravený.
                  
                              —
                           
                           
                              V tejto súvislosti žalobca tvrdí, že nejde o colný dlh podľa článku 6 ods. 3 písm. a), ale o colný dlh podľa písmena b) tohto článku.
                           
                        
            
                  2.
               
               
                  Druhý žalobný dôvod je založený na porušení zásady proporcionality a zásady právnej istoty pri uplatňovaní ustanovení článku 11 ods. 2 a 3 nariadenia č. 1150/2000.
                  
                              —
                           
                           
                              V tejto súvislosti žalobca tvrdí, že uvedené ustanovenia upravujú zvýšenie úroku z omeškania, ktorého cieľom nie je nahradiť škodu spôsobenú oneskorením platby, ale má naopak donucovaciu povahu, ktorá zabráni ich uplatneniu v prípade, keď členský štát nemá vedomosť o samotnej existencii omeškania s plnením povinnosti.
                           
                        
            
                  3.
               
               
                  Tretí žalobný dôvod je založený na porušení článku 2 ods. 3 nariadenia č. 1150/2000 v súvislosti s určením dátumu, kedy mal byť colný dlh zistený, prípadne nesprávnym určením dátumu, od ktorého začínajú rásť úroky z omeškania, keďže dotknuté veci boli prejednávané pred súdmi, takže v každom prípade nemohlo ku zisteniu dôjsť pred vydaním súdneho rozhodnutia.